Ծնվել է Թուրքիայի Ադաբազար քաղաքում: 1912թ. ավարտել է տեղի Կեդրոնական երկրորդական վարժարանը: Երկար տարիներ դասավանդել է տարբեր վայրերում, եղել որբանոցի, նախակրթարանի տնօրեն, Բուխարեստի «Հայ մշակույթի տան» վարչության քարտուղարը։ 1908թ-ից բանաստեղծություններով հանդես է եկել Կ.Պոլսի «Գարուն» շաբաթաթերթում, «Երկիր», «Կոհակ» և այլ հանդեսներում, իսկ այնուհետև՝ ռումինահայ և սփյուռքահայ զանազան պարբերականներում։ Տպագրվել են նրա «Ընդվզում» (1912թ., արձակ տաղերգություն), «Ճակատագրի փուշին վրա» (1927թ.), «Բաժակ մը երգ» (1941թ.) բանաստեղծությունների գրքերը, «Մեր ժամուն սուրբերը» (1946թ., Բուխարեստի «Հայ մշակույթի տան» Անահիտ Սահակյան գրական մրցանակ) նովելը, «Ծաղկեփունջ» (1956թ.) ժողովածուն։ Նրա քնարական գործերի հիմնական թեման մարդասիրությունն է, հայրենասիրությունը։ Մահացել է Բուխարեստում: